
הכנסת העשרים
מושב שלישי
<פרוטוקול מס' 620>
מישיבת ועדת הכספים
יום שני, כ"ה בטבת התשע"ז (23 בינואר 2017), שעה 10:00
<סדר היום:>
<הצעת חוק מס ערך מוסף (תיקון מס' 56), התשע"ו-2016>
נכחו:

<חברי הוועדה:> 
משה גפני – היו"ר
יצחק וקנין

מיקי לוי

מיקי רוזנטל

חברי הכנסת:

רויטל סויד
אוסאמה סעדי

<מוזמנים:> 
	זילפה גלינדוס
	–
	ממונה אזורית מע"מ נתניה, רשות המסים, משרד האוצר

	זאב פורת
	–
	סמנכ"ל בכיר גבייה ואכיפה, רשות המסים, משרד האוצר

	גיא גולדמן
	–
	עוזר ראשי מחלקה משפטית, רשות המסים, משרד האוצר

	עופר שרון
	–
	ממונה מע"מ, רשות המסים, משרד האוצר

	ליאת נויבירט פייג
	–
	יו"ר ועדת הקשר עם מע"מ, לשכת רואי החשבון בישראל

	דנית בוסקילה
	–
	ממונה חקיקה, לשכת עורכי הדין


<ייעוץ משפטי: >
שיר שפר
<מנהל/ת הוועדה:>
טמיר כהן
<רישום פרלמנטרי:>
אסתר מימון
<הצעת חוק מס ערך מוסף (תיקון מס' 56), התשע"ו-2016>
<היו"ר משה גפני:>

בוקר טוב, אני מתכבד לפתוח את ישיבת ועדת הכספים. אנחנו מתחילים בהצעת חוק מס ערך מוסף (תיקון מס' 56), התשע"ז-2017. מי מציג את החוק?

<זאב פורת:>
ראשית, בוקר טוב. הצהרה קטנה: בעוד עשרה ימים אני מסיים 15 שנות שירות, וזילפה היא מחליפתי כסמנכ"לית - - -

<מיקי לוי (יש עתיד):>
מזל טוב. בהצלחה לך ובהצלחה לה. כל טוב לפורש ולנכנסת.

<זאב פורת:>
אני מקווה שגם היא תעשה עבודה טובה.
<היו"ר משה גפני:>
לא הבנתי.

<זאב פורת:>
אני מסיים.

<היו"ר משה גפני:>
מה זאת אומרת, אתה מסיים בלי רשות ממני?

<מיקי רוזנטל (המחנה הציוני):>
אתה יוצא לפנסיה?

<זאב פורת:>
כן.

<מיקי רוזנטל (המחנה הציוני):>
אבל אתה נראה צעיר. היית נותן לו פנסיה?

<מיקי לוי (יש עתיד):>
זאב, רגע, אלה חדשות מרעישות. אחראי מע"מ ברשות המסים פורש.

<מיקי רוזנטל (המחנה הציוני):>
מה נעשה? היה לנו כל-כך הרבה עודף גבייה.

<היו"ר משה גפני:>
אני מבקש לברך אותך בשם ועדת הכספים - -

<מיקי לוי (יש עתיד):>
בהצלחה.

<היו"ר משה גפני:>
- - שיהיה לך בהצלחה. אנחנו היינו רוצים שתמשיך. בכל מקרה, אנחנו מאחלים לך בריאות טובה, אריכות ימים ועכשיו אתה מתחיל עוד שלב בחיים.
<מיקי רוזנטל (המחנה הציוני):>
עכשיו השלב המעניין.

<היו"ר משה גפני:>
עכשיו זה מתחיל להיות מעניין. שיהיה לך בהצלחה.

<מיקי רוזנטל (המחנה הציוני):>
בהצלחה וכל טוב בשם כל חברי הוועדה.

<זאב פורת:>
לגופו של עניין, נעתרנו לבקשתכם, דרישתכם, לאחד שני דוחות מע"מ האחד דוח תקופתי והשני הדוח המפורט, שאמורים היו להיות מדווחים או שדווחו בשני מועדים נפרדים. דוח מע"מ במחצית החודש, והדוח המפורט בסוף החודש לדוח אחד. כלומר, להקל על הציבור ושיהיה דוח אחד בלבד.

נדמה לי שאתה, מיקי רוזנטל, דחפת את זה, וחבר הכנסת טרכטנברג, והתחייבנו לכם שנעשה את הדבר. ואכן אנחנו כבר בהליכים סופיים של הביצוע. 

אנחנו רוצים לקבוע מועד. התדיינו עם הלשכות השונות לגבי המועד שהדוח הזה יוגש. כפי שידוע דוח מע"מ מוגש ב-15, הדוח המפורט מוגש ב-30, היה ברור לנו שמשיכה ל-15 תגרום לקשיים לציבור שלא יוכל להגיש את הדוח המפורט, ומצד שני, נטייה לכיוון ה-30 – משמעותה שלא נוכל לבצע הצלבות ולא נוכל לבצע החזרים לציבור, כי הדוח הזה מאפשר לנו לעשות הצלבות של ההחזרים. מדי כחודש אנחנו מחזירים כ-3 מיליארד שקל כשכל ההחזרים מוצלבים.
על-פי נתונים שנכונים גם להיום – הוצאתי הבוקר את הנתונים, אבל הם נכונים לכל חודש. עד ה-21 לחודש – מדווחים 85% מן הדוחות המפורטים נכון להיום, כשהדוחות הם דוחות נפרדים. 85% מן הדוחות, 93% מן הכספים מדווחים עד ה-21 לחודש.
עם זאת, עד ה-30 לחודש התוספת היא של 5% בלבד, כלומר, 10% לא מדווחים את הדוח במועד החוקי שנקבע ומפגרים. תוספת של עוד שלושה שבועות – הוצאתי היום את הנתון – מוסיפה עוד 5%. כלומר 95% מהציבור מדווחים בפיגור של שלושה שבועות ועוד תוספת של 1%, כלומר 6% מהציבור מדווחים בפיגור של חודשיים. 
הצענו לכנסת ולוועדת השרים לחקיקה, שהמועד הקובע יהיה 21 לחודש, כי נראה לי שמרביתו של הציבור, כפי שאני מציג לכם את הנתונים, מסוגל להגיש את הדוח. עם זאת, אני לא שוקל שיקולים של כסף.
<מיקי רוזנטל (המחנה הציוני):>
אמרת שזה נעשה בהסכמת הלשכות?
<זאב פורת:>
לא. אמרתי שערכנו דיונים עם כל הלשכות. הלשכות מושכות לכיוון ה-24, 25, הן מושכות ככל היתר, מבקשות לסוף החודש. מטבע הדברים אנחנו מושכים למחצית החודש. עלות המימון היא שולית יחסית, היא 3.7 מיליון שקל לכל יום דחייה. כלומר - - -  

<מיקי לוי (יש עתיד):>
זה לא השיקול. ממש לא.
<מיקי רוזנטל (המחנה הציוני):>
אם הריבית תעלה, זה כן יהפוך להיות שיקול. כרגע הרבית אפסית.
<זאב פורת:>
אני לא בא למכור כאן לוקשים. השיקול שלנו הוא לא כלכלי. 4 מיליון שקלים - - -

<מיקי לוי (יש עתיד):>
בפעם הראשונה יש פיגור, בפעם השנייה כבר אין פיגור, זה אותו דבר.

<זאב פורת:>
4 מיליון שקלים פיגור הם לא אלה שיכריעו כאן בסיפור. הסיבה שאנחנו מתעקשים היא כדי לא לעמוד בלחץ הציבור שההחזרים לא מוחזרים. הרי אתם פונים אלינו ופונים אליכם כל הזמן עוסקים שרשות המסים לכאורה מתעכבת במתן ההחזרים. כל הדוח המפורט נועד לבצע הצלבות. כל דחייה בדיווח המפורט למעשה תדחה את ההחזרים. הכוונה שלנו לבצע את ההחזרים במועד. נכון להיום, למשל לחודש דצמבר, כבר אישרנו והחזרנו בינואר, 2.928 מיליארד כבר החודש.
<היו"ר משה גפני:>
כמה החזרתם?

<זאב פורת:>
החודש 2.928 מיליארד.

<מיקי רוזנטל (המחנה הציוני):>
זה לא כל-כך הרבה, זה נשמע המון. 
<מיקי לוי (יש עתיד):>
קיזוזי מע"מ, זה לא הרבה.

<זאב פורת:>
לא, זה הרבה. החודש זה הרבה מאוד מסיבה אחת פשוטה - - -

<מיקי רוזנטל (המחנה הציוני):>
תגיד כמה היו ההכנסות, ואז תראו שזה לא כל-כך הרבה.
<זאב פורת:>
אני אסביר על ההחזר הגבוה. מגיע לכם לדעת. יובאו בחודש דצמבר 80,000 כלי רכב, ונמסרו רק 7,200. למעשה יבואני הרכב כולם, היה להם עודף תשומות. הם רכשו הרבה-הרבה יותר, הם הצטיידו במלאים ולא מכרו את המלאים במהלך דצמבר, כך שנוצר מצב שבדוח דצמבר כל יבואני הרכב בעודף החזרים מצטבר של יותר ממיליארד שקל.
<מיקי לוי (יש עתיד):>
זה טוב, עכשיו יתנו לציבור הנחות.
<זאב פורת:>
יותר ממיליארד שקל מן ההחזרים הם ליבואני הרכב בגלל הרכישות העודפות בדצמבר. אני מניח שבינואר ובפברואר נראה את המכירות ופחות יבוא. כלומר, יהיו יותר הכנסות.
<מיקי רוזנטל (המחנה הציוני):>
זה מתאזן. לכן אמרתי שהמספר הזה חסר משמעות.
<זאב פורת:>
הסברתי לכם את הסיטואציה שאנחנו נמצאים בה. השיקול הוא אך ורק שיקול תפעולי לטובת הציבור שההחזרים יוחזרו במועד.
<מיקי לוי (יש עתיד):>
זאב, ממילא ההצלבה נעשית באופן אוטומטי, מקוונת.

<זאב פורת:>
לא. 

<מיקי לוי (יש עתיד):>
מה לא?

<זאב פורת:>
לא. ממש לא. מיקי, רישומוני היבוא הוצלבו רק הלילה. אנחנו יכולים לבצע הצלבות, כדי לחסום את שע"מ – מקבלים את הנתונים ממל"מ – אני לא אלאה אתכם – שום דבר לא אוטומטי, זה מריבות שלנו עם שע"מ, ויעילות של סגירת תוכנות כדי לבצע הצלבות. ואז ביחידות צריך הרי מישהו לאשר את ההחזרים. כשאתה תאשר 300, 400, 200 מיליון, היד רועדת, אתה מסתכל, אתה מוודא שאכן זה תואם, שאין חריגות וכל הדברים האלה.

השיקול הוא לא תוספת של עוד 20 מיליון או פחות 20 מיליון. בכנות, אין שום שיקול כלכלי שלנו. הסיפור הזה הוא אך ורק שיקול תפעולי, כדי שהציבור יוכל לקבל את ההחזרים במועד. 
יכול להיות שיקול נוסף, אבל הוא שיקול של סוף שנה, כי כשאנחנו קובעים עכשיו מועד זה המועד על-פי דין, כלומר, כל הדחיות שיהיו על-פי דין, שבתות, חגים וכיוצא באלה, יהיו מהמועד החדש שייקבע. זה לא דחייה של המנהל שמחזירה את מועד הדיווח למועד המקורי, זה יהיה המועד על-פי דין, ואז יכול להיות בסיטואציות מסוימות שדוח נובמבר ישולם בשנה הבאה ולא במהלך אותה שנה. אם נקבע את המועד הזה, ותהיה דחייה כתוצאה מחג כזה או חג אחר, המשמעות תהיה דחייה של הפסד חד-פעמי של מעבר של תקבול - - -
<מיקי לוי (יש עתיד):>
מה שאתם רוצים זה 21 ימי עבודה או 21 לחודש?

<זאב פורת:>
21 לחודש.

<היו"ר משה גפני:>
אתמול רשמו את הרכבים?

<מיקי לוי (יש עתיד):>
לא, הוא דיבר על החזרים גבוהים בגלל שהיבואנים נתקעו עם כלי רכב ולא מסרו אותם.
<זאב פורת:>
רשימונים להחזרים. ההחזרים ליבואני הרכב היו יותר ממיליארד שקל.

<היו"ר משה גפני:>
כשאתה אומר לנו שאתה פורש, אנחנו לא נאשר את מה שאתה מבקש? אין מציאות כזאת. בבקשה, גברת.
<ליאת נויבירט פייג:>
אני יושבת-ראש ועדת הקשר עם מע"מ ולשכת רואי חשבון. אני מצטרפת לברכות לזאב ולזילפה – המשך ברכה והצלחה.
כמי שאמונה ובקשר עם מייצגים רבים, לצערי זו גזרה שהציבור לא יכול להתמודד אתה. יש לי עדיין 5% מייצגים ועוסקים בארץ שלא מסוגלים לעמוד בתאריך של 21 לחודש.
היה דיון עם הלשכות ופנינו וביקשנו שלכל הפחות זה יהיה 24, וזה אחרי שעשינו עבודת שטח ובדקנו עם מה ניתן יהיה להתמודד. 
לצערי כל ההצלבות וכל הנושא של מערכת השע"מ וההחזרים מאוד מורכב בגלל כשלים של המערכת עצמה. לא אמורה להיות בעיה, זו מערכת שרצה אוטומטית ועושה את ההצלבות, וככל שהיא תהיה יעילה יותר, גם בפרק זמן מאוד קצר ניתן יהיה לעשות את ההצלבות.

לגופו של עניין, מה שקורה בתחנות מבחינת ההחזרים, למרות העבודה הקשה מאוד והמאומצת של הממונים שם והסגנים – באמת יש לי רק מילים טובות להגיד – יש החזרים תקועים, אנשים לא יכולים לבצע עסקאות, כי יש להם מימון של המשך עסקאות, שהוא תקוע הרבה פעמים, מחכים תקופה מאוד ארוכה. 
אגב, הנושא של שוק הרכב, זה ידוע מדצמבר לדצמבר, זו שנה שכל יבואני הרכב מביאים את הרכבים, ולכן זה חודש שיש בוסט של החזרים, ולכן אנחנו פנינו וביקשנו שלכל הפחות זה יהיה 24, וגם זה, כשהלכנו לטובת הרשות, כי היו כאלה שביקשו 27 ו-28. ניסינו איפשהו לקבוע באמצע. אני רק אזכיר שבדיון שהיה בוועדת הכספים בנושא החקיקה הזאת של איחוד הדוחות הסיכום היה שהמועד ייקבע בתיאום עם הלשכות, על מנת שחלילה - - -
<היו"ר משה גפני:>
ישבו אתכם.
<ליאת נויבירט פייג:>
כן, אבל לא הצלחנו להגיע לעמק השווה.
<מיקי לוי (יש עתיד):>
15 לחלק לשניים, לעגל כלפי מעלה זה 8. 24 – תגמרו עניין. מה הסיפור פה?
<זאב פורת:>
מיקי, הבעיה, אני אומר עוד פעם, היא לא כלכלית.

<מיקי לוי (יש עתיד):>
אני לא מדבר כלכלית – נוחות, אחרת יהיו פיגורים, יהיו קנסות, יהיו צעקות. זה יהיה יותר טוב?
<ליאת נויבירט פייג:>
זו עבירה פלילית לא לדווח במועד.
<היו"ר משה גפני:>
תודה. תודה. הבנתי.

<זאב פורת:>
הנוחות של אותם - - -

<מיקי לוי (יש עתיד):>
אתה מסבך את הציבור. זאב, זה סתם.

<זאב פורת:>
לא מסבך.

<אוסאמה סעדי (הרשימה המשותפת):>
אתה פורש, אנחנו רוצים שתפרוש בטעם טוב. זה לא עקרוני – 15, 21. נמצא משהו - - -
<מיקי לוי (יש עתיד):>
24.

<אוסאמה סעדי (הרשימה המשותפת):>
23.

<היו"ר משה גפני:>
מה שנאמר לי לפני הדיון שהיתה הסכמה ביניכם, בינכם לבין הלשכות, בעיקר לשכת רואי החשבון. אני מבין שאין הסכמה לגבי המועד. אני מציע פשרה.
<זאב פורת:>
עוד יום – 22 אם זה יקל. 

<מיקי רוזנטל (המחנה הציוני):>
23 נגמר.
<היו"ר משה גפני:>
23, נקודה.

<זאב פורת:>
תהיה בעיה עם ההחזרים. הציבור יבוא בטרוניות.
<ליאת נויבירט פייג:>
זאב, תהיה בעיה של אנשים שיהיו חשופים לעבירה פלילית של אי-הגשת - - -
<היו"ר משה גפני:>
אמרת את דעתך.

<מיקי רוזנטל (המחנה הציוני):>
הבנו אותך.

<מיקי לוי (יש עתיד):>
23 זה בסדר. בואו נצביע.
<היו"ר משה גפני:>
22.

<מיקי לוי (יש עתיד):>
אי-אפשר, זו עבירה פלילית, אני אומר לכם. 

<אוסאמה סעדי (הרשימה המשותפת):>
23 בהסכמה.
<מיקי רוזנטל (המחנה הציוני):>
מי בעד?

<היו"ר משה גפני:>
מי מקריא את החוק?

<גיא גולדמן:>
הצעת חוק מס ערך מוסף (תיקון מס' 56), התשע"ו-20016. 
"1. בחוק מס ערך מוסף, התשל"ו-1975, בסעיף 67א(ד)(1), במקום "15 ימים" יבוא "21 ימים"".

<היו"ר משה גפני:>
23.

<גיא גולדמן:>
"2. תחילתו של חוק זה ביום ג' בטבת התשע"ז (1 בינואר 2017)."
<אוסאמה סעדי (הרשימה המשותפת):>
זה רטרואקטיבי.

<היו"ר משה גפני:>
זה בסדר. זה שנת מס. מי בעד אישור הצעת החוק לקריאה שנייה ושלישית, ירים את ידו. מי נגד? מי נמנע?
הצבעה

בעד – פה אחד
הצעת חוק מס ערך מוסף (תיקון מס' 56), התשע"ו-2016, אושרה.
<היו"ר משה גפני:>
הצעת החוק אושרה. תודה רבה. זאב, אני מברך אותך שוב. תודה.

<מיקי לוי (יש עתיד):>
זאב, בהצלחה.

<אוסאמה סעדי (הרשימה המשותפת):>
זאב, בהצלחה.

<היו"ר משה גפני:>
אני מברך אותך, הגברת זילפה.
<זילפה גלינדוס:>
זילפה גלינדוס.

<אוסאמה סעדי (הרשימה המשותפת):>
מה שם המשפחה?
<זילפה גלינדוס:>
גלינדוס.

<מיקי לוי (יש עתיד):>
היא ג'דאית אמיתית. אני מכיר אותה.
<היו"ר משה גפני:>
מה המקור?

<זילפה גלינדוס:>
גירוש ספרד מארצות הבלקן.
<היו"ר משה גפני:>
שמת רצינית במקומך.

<מיקי לוי (יש עתיד):>
בהצלחה. אנחנו פה לעזרה.
<היו"ר משה גפני:>
שיהיה בהצלחה.

<מיקי רוזנטל (המחנה הציוני):>
כמה שנים את עובדת ברשות המסים?
<זילפה גלינדוס:>
40 שנה.

<היו"ר משה גפני:>
היית בנתניה, אני רואה.
<זילפה גלינדוס:>
נכון, אני עדיין. 

<היו"ר משה גפני:>
מה התפקיד שלך שם?

<זילפה גלינדוס:>
מנהלת מע"מ נתניה.
<היו"ר משה גפני:>
זאב, תסביר לה שכאשר יש טלפון מגפני היא צריכה לענות... תודה רבה. שיהיה לכם בהצלחה. זאב, שיהיה לך בהצלחה, וגברת זילפה, שיהיה לך בהצלחה.

<זאב פורת:>
תודה.

<זילפה גלינדוס:>
תודה רבה.
<הישיבה ננעלה בשעה 10:35.>

